Innocentius Episcopus servus servorum Dei, universis Christi fidelibus ad quos litteræ istæ pervenerint, salutem  apostolicam benedictionem. Quoniam, ut ait Apostolus, omnes stabimus ante tribunal Christi recepturi, prout in corpore gessimus, sive bonum fuerit, sive malum, oportet nos diem messionis extremæ misericordiæ operibus prævenire, ac æternorum intuitu seminare in terris, quod reddente Domino cum multiplicato fructu recolligere debeamus in cœlis, firmam spem, fiduciámque tenentes, quoniam qui parcè seminat, parcè  metet,  qui seminat in benedictionibus, de benedictionibus  metet vitam æternam. Cum igitur Ecclesia monasterii Trenorchiensis Cabilonensis diocesis, sicut ex parte dilectorum filiorum Abbatis  conventûs ejusdem monasterii nobis extitit intimatum, in honore gloriosæ Mariæ Virginis sit constructa, ac Sanctorum Valeriani,  Philiberti ibidem corpora requiescant, quorum meritis Dominus Jesus Christus multa inibi miracula operatur,  ad promerenda sempiterna gaudia ejusdem Virginis,  Sanctorum ipsorum sint suffragia oportuna, universitatem vestram rogamus, monemus,  hortamur in Domino, in remissionem vobis peccaminum injungentes, quatenùs ad monasterium ipsum Assumptionis prædictæ Virginis,  eorumdem Sanctorum festivitatibus devotè ac humiliter imploraturi à Domino veniam delictorum in humilitate spiritûs accedentes, digna ibidem vota  munera pro peccatorum vestrorum remediis offeratis. Nos enim de omnipotentis Dei misericordiâ,  beatorum Petri  Pauli Apostolorum ejus auctoritate confisi, omnibus verè pœnitentibus  confessis qui ad dictum monasterium præfatis festivitatibus causâ devotionis accesserint, quadraginta dies de injunctâ sibi pœnitentiâ misericorditer relaxamus. Datum Lugduni VIII. Kalendas Novembris, pontificatûs nostri anno tertio.